कहा- 6 मई तक कब्जा लेगें, 13 डिसमिल जमीन पर अवैध कब्जे का आरोप लगाया
Visva-Bharati University has issued a notice to Nobel Prize winner Amartya Sen विश्व भारती यूनिवर्सिटी ने गुरुवार को नोबेल प्राइज विनर अमर्त्य सेन को एक नोटिस जारी किया। नोटिस में सेन से 13 डिसमिल जमीन को खाली करने को कहा गया है
विश्व भारती यूनिवर्सिटी ने बुधवार को नोबेल प्राइज विनर अमर्त्य सेन को एक नोटिस जारी किया। नोटिस में सेन से 13 डिसमिल जमीन को खाली करने को कहा। यूनिवर्सिटी का दावा है कि सेन ने जमीन पर अवैध रूप से कब्जा किया है। उन्होंने सेन से 6 मई तक या नोटिस जारी होने के 15 दिन के अंदर जमीन खाली करने की बात कही है।
वहीं, सेन ने इन सभी आरोपों को खारिज किया है। उनका कहना है कि विश्व भारती ने 1.25 एकड़ जमीन उनके पिता आशुतोष सेन को एक निश्चित समय के लिए किराए पर दी थी। जबकि विवाद वाली 13 डिसमिल जमीन उनके पिता ने खरीद ली थी। उनके पास यह साबित करने के लिए सभी जरूरी डॉक्यूमेंट हैं। बता दें कि साल 1998 में अमर्त्य सेन को इकोनॉमिक्स में नोबेल पुरस्कार दिया गया था।
यहां देखें नोटिस...
विश्व भारती ने पहले भी भेजा था नोटिस
इससे पहले अमर्त्य सेन के शांतिनिकेतन वाले आवास के मेन गेट पर विश्व भारती ने एक नोटिस चिपकाया था। साथ ही सेन को ई-मेल से भी नोटिस भेजा था, जिसमें विश्व भारती ने कहा था कि अंतिम आदेश के जरिए 19 अप्रैल को मामले का निपटारा कर दिया जाएगा।
वहीं, जमीन विवाद मामले में विश्व भारती के कुलपति विद्युत चक्रवर्ती का कहना है कि अमर्त्य सेन के पिता आशुतोष सेन ने 1943 में 99 साल के लिए केवल 1.25 एकड़ जमीन किराए पर ली थी। इस तरह 13 डिसमिल जमीन वापस की जानी चाहिए। उन्होंने कहा कि इस साल जनवरी महीने से मामले को लेकर सेन को तीन लेटर भेजे जा चुके हैं।
वहीं, मामले को लेकर सेन ने बीती 17 अप्रैल को एक ई-मेल भेजा था। सेन ने लिखा था, किराए पर दी गई जमीन के हिस्से पर यूनिवर्सिटी के दावे का कोई कानूनी आधार नहीं है। उन्होंने खुद को जमीन का मालिक बताते हुए कहा कि पिता आशुतोष सेन और माता अमिता सेन की मौत के बाद यह जमीन मुझे दी गई थी।